b'\n_START_ARTICLE_\nIgralni pripomo\xc4\x8dek\n_START_PARAGRAPH_\nIgralni pripomo\xc4\x8dki so vhodno-izhodne enote, namenjene igranju videoiger na igralnih konzolah ali ra\xc4\x8dunalnikih. Ve\xc4\x8dinoma je videoigre mo\xc5\xbeno igrati s klasi\xc4\x8dnimi vhodno-izhodnimi komponentami, kot so tipkovnica, mi\xc5\xa1ka, zvo\xc4\x8dniki in monitor, obstajajo pa tudi bolj specializirani pripomo\xc4\x8dki.\n_START_SECTION_\nTipkovnica\n_START_PARAGRAPH_\nTipkovnica je element ra\xc4\x8dunalnika, ki omogo\xc4\x8da pisanje in izbiro razli\xc4\x8dnih ukazov v igrah. Posebej pomembne so \xc5\xa1tiri tipke s pu\xc5\xa1\xc4\x8dicami, saj je smer premikanja eden najosnovnej\xc5\xa1ih ukazov v igrah.\n_START_SECTION_\nMi\xc5\xa1ka\n_START_PARAGRAPH_\nIzbira mi\xc5\xa1ke je odvisna od posameznika, vendar so za igranje iger primernej\xc5\xa1e laserske, saj so odzivnej\xc5\xa1e. Obstajajo t. i. \xc2\xbbtekmovalne mi\xc5\xa1ke\xc2\xab, ki so specializirane za igranje iger, saj imajo mnogo ve\xc4\x8djo lo\xc4\x8dljivost zaznavanja premikanja in ergonomske re\xc5\xa1itve za udobnej\xc5\xa1e igranje, posebna pozornost pa je posve\xc4\x8dena tudi hitrosti prenosa podatkov. Zgled je serija mi\xc5\xa1k Fatal1ty proizvajalca Creative Labs. Pri zahtevnej\xc5\xa1em igranju je pomembna tudi podloga za mi\xc5\xa1ko, ki zagotavlja dober odboj laserskega \xc5\xbearka in ustrezno trenje.\n_START_SECTION_\nZvo\xc4\x8dniki ali slu\xc5\xa1alke in mikrofon\n_START_PARAGRAPH_\nZvok je pomemben element videoiger in pri igrah, ki zahtevajo hitre reakcije igralca na dogajanje, so kvalitetni zvo\xc4\x8dniki pomemben pripomo\xc4\x8dek. Zvo\xc4\x8dna podlaga prav tako veliko pripomore k vzdu\xc5\xa1ju v igrah._NEWLINE_Obstajajo tudi igre, ki jih lahko upravljamo z glasom, na primer Hey You in Pikachu!, vendar je tehnologija glasovnega upravljanja v igrah \xc5\xa1e v povojih. Bolj raz\xc5\xa1irjena je uporaba mikrofona za komunikacijo med igralci v ve\xc4\x8digralskem na\xc4\x8dinu.\n_START_SECTION_\nIgralna palica\n_START_PARAGRAPH_\nIgralna palica (angle\xc5\xa1ko Joystick) je vzvod, ki ga dr\xc5\xbeimo z roko in ra\xc4\x8dunalniku posreduje zahtevano smer in velikost odmika. Uporaben je za nadzor premikanja kazalca na zaslonu, v glavnem pa je namenjen za hitro in direktno krmiljenje likov in simbolov v igrah. Za razliko od mi\xc5\xa1ke, ki se lahko premika v poljubno smer, se enostavne igralne palice lahko premikajo le v osmih fiksnih smereh. Igralna palica se najve\xc4\x8dkrat uporablja pri stimulacijah letenja, saj je po obliki in funkciji identi\xc4\x8den krmilni palici v letalih.\n_START_SECTION_\nIgralni volan\n_START_PARAGRAPH_\nIgralni volan je po obliki in funkciji enak avtomobilskemu volanu in se uporablja pri igranju simulacij vo\xc5\xbenje. V nekaterih kompletih ga spremlja prestavna ro\xc4\x8dica, ki je namenjena menjavi prestav v igri.\n_START_SECTION_\nIgralni pedali\n_START_PARAGRAPH_\nLahko se uporabljajo tako za stimulacije vo\xc5\xbenje, kot tudi za stimulacije letenja. Pedali se ne razlikujejo veliko od tistih v avtomobilu, le da so po navadi nekoliko manj\xc5\xa1i (odvisno od modela).\n_START_SECTION_\nIgralni plo\xc5\xa1\xc4\x8dek\n_START_PARAGRAPH_\nIgralni plo\xc5\xa1\xc4\x8dek je v osnovi plo\xc5\xa1\xc4\x8dica z gumbi, ki jo igralec dr\xc5\xbei z obema rokama. Na desni so po navadi akcijski gumbi, na levi pa smerni gumbi. Zahtevnej\xc5\xa1i modeli imajo bolj ergonomsko obliko in dodatne gumbe na razli\xc4\x8dnih mestih, nekateri pa tudi detektorje nagiba, motor\xc4\x8dke za tresenje ipd. Ve\xc4\x8dinoma so se plo\xc5\xa1\xc4\x8dki napajali z energijo prek kabla v ra\xc4\x8dunalnik ali konzolo, v bli\xc5\xbenji preteklosti pa so se na tr\xc5\xbei\xc5\xa1\xc4\x8du pojavili tudi brez\xc5\xbei\xc4\x8dni plo\xc5\xa1\xc4\x8dki, ki se napajajo iz baterij._NEWLINE_Igralni plo\xc5\xa1\xc4\x8dek je najosnovnej\xc5\xa1i tip vhodne naprave za igralne konzole, manj raz\xc5\xa1irjena pa je njegova uporaba za igranje ra\xc4\x8dunalni\xc5\xa1kih iger.'